Gat ekki látið sig hverfa þrátt fyrir galdrakunnáttu Lögreglan í Borgarfirði og Dölum hafði afskipti af manni um liðna helgi sem var grunaður um að aka bifreið undir áhrifum fíkniefna . Þegar hafðist uppi á manninum var hann að sýna viðskiptavinum töfrabrögð um miðnættið á Olísstöðinni í Borgarnesi . Ekki gat hann beitt lögregluna neinum brögðum og var handtekinn og færður á lögreglustöðina til yfirheyrslu . Í bifreið mannsins fundust fíkniefni og lyf . Á meðan beðið var eftir lækni til að annast blóðsýnatöku sýndi maðurinn lögreglunni nokkur skrambi góð töfrabrögð en hann gat hins vegar ekki látið sig hverfa , þrátt fyrir tilraunir til þess .